অনুমতি থাকা সত্ত্বেও ভাঙা হচ্ছে রুফ টপ ক্যাফে, হাইকোর্টের দ্বারস্থ মালিকরা

কলকাতা: অনুমতি থাকা সত্ত্বেও পুরসভার নির্দেশে চলছে শহরের সব রুফটপ রেস্তোরাঁ (Rooftop Restaurant Closed in Kolkata) ভেঙে দেওয়ার কাজ। এই মর্মেই হাইকোর্টে মামলা দায়ের করেছে রেস্তোরাঁগুলির মালিক সংগঠন। সোমবার কলকাতা হাইকোর্টের (Calcutta High Court) বিচারপতি গৌরাঙ্গ কান্ত মামলা দায়ের করার অনুমতি দিয়েছেন। এদিন দুপুর দুটোয় মামলার শুনানি।

দিঘা থেকে ফিরে মুখ্যমন্ত্রী মমতা বন্দ্যোপাধ্যায় বৃহস্পতিবার ‘জতুগৃহ’ বড়বাজারের মেছুয়া বাজারে দাঁড়িয়ে হোটেলগুলির একাধিক বেনিয়মের কথা উল্লেখ করেন। ঘটনা প্রসঙ্গে নাম নেন পার্কস্ট্রিটের ম্যাগমা বিল্ডিংয়ের। সেখানে একাধিক নিয়ম ভাঙা হচ্ছে বলে উল্লেখ করেন। মুখ্যমন্ত্রী জানান, সারপ্রাইজ ভিজিটেও যাবেন তিনি। আর যেমন বলা, তেমন কাজ। মেছুয়া বাজার থেকে সটান ম্যাগমা বিল্ডিংয়ে মমতা। সেখানে গিয়ে রীতিমতো চক্ষু চড়কগাছ।

আরও পড়ুন: জোকা-মাঝেরহাট মেট্রো রুটে যাত্রীদের জন্য দারুণ খবর!

ম্যাগমা বিল্ডিং ঘিঞ্জি এলাকায়। তার বাইরে সারি দিয়ে মজুত গ্যাস সিলিন্ডার। গাদাগাদি করে রাখা ২৪টা গ্যাস সিলিন্ডার। তা দেখে মুখ্যমন্ত্রী বলেন, “আমার কাছে পাক্কা খবর ছিল বলে আমি দেখে গেলাম। এবার আমি চোখে আঙুল দিয়ে দেখিয়ে গেলাম। এবার কলকাতা পুলিশ কমিশনার, মেয়র, দমকলমন্ত্রী মিটিংয়ে বসবেন। ওদের ডাকা হবে।”

এরপরই বৈঠকে বসেন কলকাতার মেয়র ফিরহাদ হাকিম। বিষয়টি খতিয়ে দেখে হয়। সেখানেই সিদ্ধান্ত হয়, শহরের বিভিন্ন ছাদের উপরে তৈরি হওয়া সব রেস্তোরাঁ বন্ধ করতে হবে। প্রথমেই ভাঙা হয় ম্যাগমা। এরপর শহরের একাধিক রুফটপ রেস্তোরাঁ ভেঙে ফেলতে উদ্যোগী হয় পুরসভা। গত কয়েকদিনে শহরের একাধিক রুফ টপ রেস্তোরাঁ ভেঙে ফেলা হয়েছে। তাই এবার পাল্টা কোর্টের দ্বারস্থ রেস্তোরাঁ মালিকরা।